Belvárosi Családi Pikniket tartottak szombaton az V. kerületi Károlyi-kertben. Éppen Tutu bohóc műsorát nézték a gyerekek, amikor is egy szülő a Mérce által idézett beszámolója szerint apró meglepetés miatt szakították meg az előadást: felbukkant az ötödik kerület alpolgármestere, Jeneiné Rubovszky Csilla, hogy ingyen fánkot osztogasson a gyerekeknek. Nem is akármilyen: az édességeket a Mr. Funkból, Vajna Tímea üzletéből hozta.

A Mérce és egy másik egy résztvevő szülő Facebook-posztja is idézi a Hintalovon Gyermekjogi Alapítvány nemrégiben kiadott kisokosát, amelyben a a kampányidőszakban alkalmazandó gyerekjogi alapelveket foglalták össze. Eszerint:

A gyerekeket védeni kell a manipulációtól. A választási kampányoknak ők nem célcsoportjai.

A gyereknek joguk van a megfelelő tájékoztatásra a politikáról. Segíteni kell őket, hogy megértsék a politika és pártpolitika szerepét a közélet alakításában.

A gyerekek nem használhatók politikai célokra.

A gyerekek nem közszereplők: személyes adataik, képmásuk felhasználása sértheti jogaikat és érdeküket.

A gyerekeknek vannak polgári jogaik, és részt vehetnek az őket érintő közéleti kérdésekben.

Az Alapvető Jogok Biztosának Hivatala is kiadott áprilisban egy közleményt, amelyben az akkori, európai parlamenti választások kapcsán hívta fel arra a figyelmet:

egyetlen gyermek sem lehet pártpolitikai tevékenységnek háttere, díszlete, népszerűségnövelő tényezője.

Kiemelt kép: Facebook